ธนาคารรัฐเตรียมเซ็นประกันสังคมปล่อยกู้ซื้อบ้านดอกเบี้ยต่ำ
ธนาคารรัฐ เล็งลงนามประกันสังคมปล่อยกู้ซื้อบ้านดอกเบี้ยต่ำ2.5 % คงที่ 5 ปี ปลายเดือนเม.ย. นี้ ด้าน ธอส. กั๊กให้ลูกหนี้เก่ารีไฟแแนซ์ดอกเบี้ยได้แค่ 20%
14 เม.ย. 2553

ธนาคารรัฐ เล็งลงนามประกันสังคมปล่อยกู้ซื้อบ้านดอกเบี้ยต่ำ2.5 % คงที่ 5 ปี ปลายเดือนเม.ย. นี้ ด้าน ธอส. กั๊กให้ลูกหนี้เก่ารีไฟแแนซ์ดอกเบี้ยได้แค่ 20%
นายขรรค์ ประจวบเหมาะ กรรมการผู้จัดการธนาคารอาคารสงเคราะห์ ( ธอส. ) กล่าวว่า ธนาคารคาดว่าน่าจะมีการลงนามกับสำนักงานประกันสังคม ( สปส.) เรื่องโครงการเงินกู้เพื่อที่อยู่อาศัยของผู้ประกันตนของสำนักงานประกันสังคม  ได้ในช่วงหลังวันหยุดเทศกาลสงกรานต์ หรือในช่วงปลายเดือนเม.ย. นี้ เนื่องจากขณะนี้กำลังรอข้อสรุปเรื่องเม็ดเงินที่สำนักงานประกันสังคมจะนำงินมาฝากกับธอส. เพื่อนำไปปล่อยกู้ต่อเพราะยังไม่มีการกำหนดวงเงินที่ชัดเจน



ขรรค์ ประจวบเหมาะ
สำหรับเงื่อนไขในการปล่อยกู้ดังกล่าว คาดว่าจะเน้นปล่อยกู้ให้กับผู้ประกันตนที่ต้องการซื้อบ้านใหม่ แต่อาจจะมีการกันเงินส่วนหนึ่งประมาณ 20 % ของวงเงินทั้งหมดที่ประกันสังคมมาฝากไว้กับธนาคาร ปล่อยกู้ให้กับผู้ประกันตนที่เป็นลูกค้าเดิมของธอส. ได้รีไฟแนนซ์ เพื่อจ่ายดอกเบี้ยในอัตราที่ต่ำกว่า
"อย่างถ้าได้เงินมา 1 พันล้านบาท เราอาจจะปล่อยกู้สำหรับคนที่ซื้อบ้าน 80% และอีก 20% ให้รีไฟแนนซ์ได้ภายในแบงก์ ที่ไม่อยากให้รีไฟแนนซ์ในแบงก์มาก เพราะการปล่อยกู้แบบนี้จะไม่ก่อให้เกิดกิจกรรมทางด้านเศรษฐกิจคือไม่มีการซื้อบ้านใหม่ มีแต่ช่วยให้คนกู้ได้รับดอกเบี้ยที่ถูกลงเท่านั้น ซึ่งที่ผ่านมายังไม่พบว่ามีลูกค้าธนาคารขอรีไฟแนนซืไปแบงก์อื่น " นายขรรค์กล่าว
นายเลอศักดิ์ จุลเทศ ผู้อำนวยการธนาคารออมสิน กล่าวว่าในวันที่ 23 เม.ย. นี้ ธนาคารออมสินจะร่วมลงนามกับสำนักงานเพื่อเริ่มเปิดตัวโครงการอย่างเป็นทางกาาร จากที่ก่อนหน้านี้ได้มีการลงนามในบันทึกข้อตกลงเบื้องต้นร่วมกันไปแล้ว เมื่อเดือนก.พ. ที่ผ่านมา ขณะนี้กำลังหารือรูปแบบเงื่อนไขการปล่อยกู้ให้กับผู้ประกันตน คาดว่าจะได้ข้อยุติและสามารถเปิดตัวโครงการดังกล่าวได้ภายในเดือนพ.ค.นี้
อย่างไรก็ตามก่อนหน้านี้นายปั้น วรรณพินิจ เลขาธิการสำนักงานประกันสังคม (สปส.) เปิดเผยว่า สำนักงานประกันสังคมจะลงนามบันทึกข้อตกลงเบื้องต้น หรือเอ็มโอยู กับ 8 สถาบันการเงิน เพื่อนำเงินกองทุนประกันสังคมในส่วนของการลงทุนทางสังคม 1  หมื่นล้านบาท มาให้สินเชื่อที่อยู่อาศัยแก่ผู้ประกันตนในอัตราดอกเบี้ยคงที่ 2.5 % เป็นระยะเวลา 5 ปี วงเงินไม่เกินรายละ 1.5 ล้านบาท สำหรับผู้ที่ต้องการซ่อม ปรับปรุง ปลูก ซื้อ หรือรีไฟแนนซ์บ้าน โดยธนาคารจะได้รับส่วนแบ่งค่าบริหารจัดการ 1.5% และ สปส.จะผลตอบแทนจากดอกเบี้ยเงินฝาก 1%
ขณะที่ธนาคารพาณิชย์ที่เข้าร่วมโครงการดังกล่าวได้แก่ ธนาคารกรุงไทย ธนาคารกสิกรไทย และธนาคารไทยพาณิชย์ ชี้แจงว่า ธนาคารจะเปิดรับรีไฟแนนซ์ดอกเบี้ยให้กับลูกค้าของธนาคารเอง ร่วมถึงการรับไฟแนนซ์จากธนาคารอื่น และกรณีที่เป็นสามีภรรยา ที่เป็นผู้ประกันตนทั้งคู่สามารถยื่นเรื่องขอสินเชื่อได้คนละ 1.5 ล้านบาท รวม 2 คน กู้ได้ไม่เกิน 3 ล้านบาทอีกด้วย